text: Põhiseaduse keel esindab riigikeele ametlikku keelekasutust ja vastab kirjakeele normile. Sõna maismaa tähendust ei saa muuta mingi silmamoondus. Maismaa on ikka kuiv maa vastandina veekogudele. Et geograafiaterminiks loodud sõna maismaa on liitsõna maismaapiir osana  jõudnud põhiseadusesse, ei tohi keegi omatahtsi jõgesid ja järvi kuulutada maismaaks. 80-aastase sõna tähenduse muutmine pole mõistlik, ja selle soovija peab tagama, et  uus  tähendus oleks enne rakendamist ilmunud kõigile kodanikele kättesaadavas uusimas õigekeelsussõnaraamatus. Riigikogu ei ole mingil määral sõnaloomeasutus.